Anno Domini millesimo trecentesimo septuagesimo quarto statuta, etc. 1.  In primis, Capitulum statuit quod de cetero in quocumque monasterio Ordinis, tam monachorum quam monialium, non recipiantur ad quemcumque habitum regularem, plus quam duo fratres et duae sorores, et de una provincia atque villa plus quam tres, abbatibus et abbatissis Ordinis universi, in virtute sanctae obedientiae, praecipiens et iniungens hoc observari sub poena excommunicationis quam incurrunt ipso facto. 2.  Item, de horis Beatae Virginis in choro, Capitulum confirmat sicut anno praeterito est statutum. 3.  Item, generale Capitulum omnibus abbatibus Ordinis districte inhibet ne de cetero monachis ambitiosis Curiam romanam adeundi licentiam dent, si excommunicationis sententiam voluerint evitare. 4.  Capitulum generale omnibus abbatibus in Bohemia et terris ad eam pertinentibus praecipit, ut singuli duos monachos ad studium Pragense mittant et ipsis in victu provideant. 